Wolff dankbaar Bottas is g'n mak lammetjie | Maroela Media
Valtteri Bottas. Foto: Patricia de Melo Moreira/AFP.
'n Gefrustreerde Valtteri Bottas het Sondag sy Mercedes-span se ore tydens die Franse Grand Prix laat tuit.
Die 31-jarige renjaer was warm onder die kraag omdat Mercedes sy versoek geïgnoreer het om vir die tweede keer die kuipe te besoek. Nuwe bande het 'n deurslaggewende rol in die wedren gespeel en Red Bull se Max Verstappen en Sergio Perez het hom met gemak in die doodsnikke van die resies verbygesteek.
Tog is die Mercedes-spanhoof, Toto Wolff, in sy noppies met Bottas se tirade.
"Ek is mal daaroor dat hy nou sê wat hom pla en dinge nie vir homself hou nie," het Wolff na afloop van Sondag se Grand Prix gesê.
Die Fin is tans vyfde op die punteleer met sy 59 punte, terwyl Hamilton die tweede plek op die ranglys met sy 119 punte beklee.
Die verdedigende wêreldkampioen het al self in 'n vorige onderhoud gesê dat sy spanmaat meer krediet vir sy vermoë agter die stuur moet verdien.
"Ek dink Valtteri is beter as die meeste ander ouens hier; nie net wat bestuursvernuf betref nie, maar ook wat sy ingesteldheid en benadering betref," het Hamilton gesê.
Daarteenoor meen Bottas dat hy 'n beter bestuurder as Hamilton is.
"Ek glo dat wanneer ek op my beste is, ek beter as Lewis kan vertoon. Daar is natuurlik dae wanneer hy ongetwyfeld beter bestuur en in die afgelope paar jaar dat ek sy spanmaat is, het hy beslis die oorhand gehad," het Bottas gesê.
Wollf, hier is plek vir jou in Suid Afrika. Dis 'n antwoord soos net 'n politikus kan gee.
Hierdie het niks te doen met Bottas wat sy stem gevind het nie. Dit was 'n uiters slegte besluit van Mercedes, punt. Luister na julle renjaers op die baan. Hulle is in die kar en weet wat gaan aan. Ek is bly Mercedes kry nou bietjie die wind van voor, kom bietjie aarde toe.